แบงก์หน้าชื่นบานลูกค้าแห่ขอเงินกู้
แบงก์กรุงเทพคาดสินเชื่อปีนี้ทะลุเป้า โตไม่ต่ำกว่า 8-10% เผยครึ่งปีแรก
18 พ.ค. 2555

แบงก์กรุงเทพคาดสินเชื่อปีนี้ทะลุเป้า โตไม่ต่ำกว่า 8-10% เผยครึ่งปีแรก
จ่อเข้าเป้าที่ 6% จากแรงหนุนกลุ่มยานยนต์-อิเล็กทรอนิกส์เร่งมือลงทุน ซีไอเอ็มบี ไทย สั่งลุย
นายเดชา ตุลานันท์ รองประธานกรรมการบริหารธนาคารกรุงเทพ เปิดเผยว่า จากภาวะเศรษฐกิจในช่วง 4 เดือนแรกที่มีการฟื้นตัวอย่างรวดเร็วและมีการเร่งลงทุนจากภาคเอกชน จึงคาดว่าภายในครึ่งปีแรกสินเชื่อของธนาคารจะเติบโตได้ไม่ต่ำกว่า 6% เท่ากับเป้าหมายทั้งปีที่วางเอาไว้ โดยหากไม่มีวิกฤตการเงินที่รุนแรงเกิดขึ้นในต่างประเทศ คาดว่าสินเชื่อทั้งปีน่าจะเติบโตได้กว่าเป้า หรือไม่ต่ำกว่า 8-10% 
“ช่วงต้นปีที่ผ่านมาตัวเลขการขอยื่นรับสิทธิประโยชน์ทางการลงทุนจากบีโอไอเพิ่มขึ้นเยอะมาก โดยเฉพาะจากอุตสาหกรรมยานยนต์และชิ้นส่วนอิเล็กทรอนิกส์ ซึ่งส่วนใหญ่เป็นกลุ่มซัพพลายเชนของค่ายรถยนต์และโรงงานขนาดใหญ่ ทำให้ภาพรวมของสินเชื่อออกมาค่อนข้างดี ส่วนในครึ่งปีหลังก็คาดว่าการลงทุนจะเป็นไปอย่างต่อเนื่อง” นายเดชา กล่าว
นายเดชา กล่าวว่า สินเชื่อที่จะช่วยขับเคลื่อนการเติบโตสินเชื่อของธนาคารในปีนี้ จะยังมาจากสินเชื่อธุรกิจขนาดใหญ่เป็นหลัก ซึ่งคาดว่าธนาคารจะมีส่วนแบ่งการตลาดมากขึ้น เนื่องจากคู่แข่งหลายรายเริ่มหันไปรุกสินเชื่อรายย่อยและสินเชื่อเอสเอ็มอีแทน เช่น ธนาคารกรุงศรีอยุธยาที่เข้าซื้อพอร์ตรายย่อยจากธนาคารเอชเอสบีซี 
สำหรับปัจจัยเสี่ยงในประเทศอย่างอัตราเงินเฟ้อและค่าครองชีพที่สูงขึ้นในปัจจุบัน มองว่ายังไม่น่าอยู่ในขั้นที่น่ากังวล เนื่องจากประชาชนส่วนใหญ่มีรายได้เพิ่มขึ้นด้วยเช่นกัน 
ด้านนายสุภัค ศิวะรักษ์ ประธานเจ้าหน้าที่บริหารและกรรมการผู้จัดการใหญ่ ธนาคารซีไอเอ็มบี ไทย ประเมินว่าสินเชื่อของธนาคารในปีนี้จะเติบโตได้ไม่ต่ำกว่า 20-30% หรือคิดเป็นมูลค่า 2 หมื่นล้านบาท แม้ว่าในไตรมาสแรกสินเชื่อจะเติบโตเพียง 2-3% เนื่องจากมีการทยอยคืนสินเชื่อจากลูกค้ารายใหญ่เข้ามา แต่เชื่อว่าในไตรมาสนี้จนถึงสิ้นปีสินเชื่อจะเติบโตแบบก้าวกระโดด
นายสุภัค กล่าวว่า การประกาศเพิ่มทุนของธนาคาร วงเงิน 5,000 ล้านบาท เป็นไปตามข้อกำหนดของทางการที่ต้องการควบคุมขนาดของเงินกองทุน ซึ่งคาดว่าการเพิ่มทุนจะแล้วเสร็จในเดือน มิ.ย. 2555 เนื่องจากมีขั้นตอนที่ต้องดำเนินการขออนุมัติจากธนาคารแห่งประเทศไทย (ธปท.) และกระทรวงการคลัง การเพิ่มทุนดังกล่าวจะทำให้ธนาคารสามารถขยายสินเชื่อได้เพิ่มขึ้นอีก 2-3 หมื่นล้านบาท ส่วนการระดมเงินโดยการออกหุ้นกู้ หลังจากได้อนุมัติที่ประชุมผู้ถือหุ้น วงเงิน 4 หมื่นล้านบาทแล้วนั้น ขณะนี้ยังไม่มีแผนที่จะออก โดยจะพิจารณาจากสภาพคล่องของธนาคาร ซึ่งขณะนี้ยังมีเพียงพอ